


Aiz noziedzīgas nevērības izdarīts noziedzīgs nodarījums
Lai noziedzīgo nodarījumu atzītu par izdarītu aiz noziedzīgas nevērības, jākonstatē konkrēti apstākļi, kas personai devuši dibinātu pamatu paredzēt kaitīgo seku iestāšanās iespēju. Proti, sekām jābūt nevis tikai teorētiski iespējamām, bet konkrētai personai arī saprātīgi paredzamām.

Savstarpēji izslēdzošas vainas formas kā pamats ierobežojumam personas saukšanai pie kriminālatbildības pēc vairākiem kriminālatbildības pamatiem
Vienām un tām pašām kaitīgajām sekām, kvalificējot darbības kā noziedzīgo nodarījumu kopību, nevar vienlaikus piedēvēt savstarpēji izslēdzošas vainas formas – nodomu un neuzmanību.
Piemēram, mazgadīgas personas nāve, kas iestājusies nepienācīgas uzraudzības dēļ, nevar vienlaikus veidot pamatu personas atbildībai gan par tīšu noziedzīgu nodarījumu saskaņā ar Krimināllikuma 174. panta otro daļu, gan par noziedzīgu nodarījumu aiz neuzmanības saskaņā ar Krimināllikuma 123. panta pirmo daļu. 

Uzraudzības pienākuma nepildīšana
Uzraudzības pienākuma nepildīšana pati par sevi nav nedz apzināta vardarbība, nedz apzināta cietsirdīga apiešanās ar mazgadīgo Krimināllikuma 174. panta izpratnē, ja nav konstatēta šim tīšajam noziedzīgam nodarījumam nepieciešamā vainas forma.

Latvijas Republikas Senāta
Krimināllietu departamenta
2026. gada [..]
LĒMUMS[footnoteRef:1] [1:  Slēgtas lietas statuss.] 

Lieta Nr. [..], SKK-[D]/2026
ECLI:LV:AT:2026:[..]

Senāts šādā sastāvā: senatori Māris Leja, Aija Branta, Aivars Uminskis,

iepazinies ar apsūdzētās [pers. A] kasācijas sūdzību un [..] prokuratūras prokurora Ulda Serpāna kasācijas protestu par [..] apgabaltiesas 2026. gada [..] spriedumu, atzīst, ka ir pamats atteikt ierosināt kasācijas tiesvedību.
Apsūdzētā [pers. A] kasācijas sūdzībā lūdz atcelt apelācijas instances tiesas spriedumu daļā par viņas atzīšanu par vainīgu Krimināllikuma 123. panta pirmajā daļā paredzētajā noziedzīgajā nodarījumā un kriminālprocesu šajā daļā izbeigt.
Pamatojot kasācijas sūdzībā izteikto lūgumu, apsūdzētā norādījusi, ka apelācijas instances tiesa viņu nepamatoti atzinusi par vainīgu nonāvēšanā aiz neuzmanības, jo, nepareizi piemērojot Krimināllikuma 10. panta trešo daļu, kļūdaini secinājusi, ka apsūdzētā varēja paredzēt kaitīgo seku iestāšanos.
Tiesa nav ņēmusi vērā, ka apsūdzētās pārliecība par bērna drošību balstījās ilgstošā pieredzē, ko apstiprina liecinieku liecības, proti, bērns iepriekš neprata atvērt durvis. Tādēļ apsūdzētā nevarēja paredzēt, ka bērns sev nepazīstamā vidē – viesu namā – rīkosies neierasti, proti, izies ārpus ēkas un dosies uz tuvējo dīķi. 
Tiesa nav izvērtējusi un novērsusi pretrunu starp Valsts probācijas dienesta atzinumu, ka apsūdzētās rīcībai bijis gadījuma raksturs un viņai nepiemīt būtiskas uzvedības vai domāšanas kļūdas, un spriedumā izdarīto secinājumu, ka apsūdzētā varēja paredzēt kaitīgās sekas un tādējādi rīkojusies aiz noziedzīgas nevērības. 
Tādējādi tiesa, neizvērtējot šos apstākļus, ir pārkāpusi arī Kriminālprocesa likuma 19. panta trešo daļu, 128. panta trešo daļu un 512. pantu.
Prokurors kasācijas protestā lūdz atcelt apelācijas instances tiesas spriedumu un nosūtīt lietu jaunai izskatīšanai apelācijas instances tiesai.
Pamatojot kasācijas protestā izteikto lūgumu, prokurors norādījis, ka tiesa apsūdzēto nepamatoti attaisnojusi pēc Krimināllikuma 174. panta otrās daļas.
Tiesa nav ņēmusi vērā, ka bērna uzraudzības nenodrošināšana atzīstama par vardarbību pret nepilngadīgo šīs normas izpratnē, ko apstiprina arī Senāta 2019. gada 26. novembra lēmumā lietā Nr. SKK-426/2019 paustā atziņa. 
Apsūdzētā pieļāvusi noziedzīgu nevērību, jo, atstājot neaizslēgtas viesu nama ārdurvis un nepildot aizbildnes pienākumus, viņai vajadzēja un viņa varēja paredzēt kaitīgo seku iestāšanās iespēju. Minētais, prokurora ieskatā, pamato apsūdzētās saukšanu pie atbildības pēc Krimināllikuma 174. panta otrās daļas, kas ir uzskatāms par tīšu noziedzīgu nodarījumu.
Saskaņā ar Kriminālprocesa likuma 573.1 panta pirmo daļu tiesa atsakās ierosināt kasācijas tiesvedību, ja kasācijas sūdzība vai protests neatbilst šā likuma 569., 571., 572. pantā un 573. panta pirmajā daļā minētajām prasībām.
Atbilstoši Kriminālprocesa likuma 569. panta pirmajai daļai pārsūdzēšana kasācijas kārtībā ir rakstveida kasācijas protesta vai sūdzības iesniegšana Augstākajā tiesā par tāda apelācijas instances tiesas nolēmuma tiesiskumu, kurš vēl nav stājies spēkā, nolūkā panākt tā atcelšanu pilnībā vai kādā tā daļā vai arī tā grozīšanu juridisku iemeslu dēļ. Saskaņā ar šī panta trešo daļu kasācijas instances tiesa pierādījumus lietā no jauna neizvērtē.
Apelācijas instances tiesa atcēlusi pirmās instances tiesas spriedumu un taisījusi jaunu spriedumu, atzīstot apsūdzēto: 1) par vainīgu Krimināllikuma 123. panta pirmajā daļā paredzētā noziedzīgā nodarījuma izdarīšanā un 2) par nevainīgu Krimināllikuma 174. panta otrajā daļā paredzētā noziedzīgā nodarījuma izdarīšanā un šajā daļā attaisnojot.
Apelācijas instances tiesa atzinusi, ka apsūdzētā, būdama mazgadīgā [pers. B] aizbildne, apzinoties, ka veselības problēmu dēļ viņš ir uzraugāms 24 stundas diennaktī, nenodrošināja bērnam drošu vidi un aptuveni pusstundu atstāja viņu bez uzraudzības. Tā rezultātā [pers. B] nepamanīts izgāja no viesu nama telpām, iebrida dīķī, staigāja pa to un noslīka.
Apelācijas instances tiesa konstatējusi, ka apsūdzētās darbības pareizi kvalificētas pēc Krimināllikuma 123. panta pirmās daļas un viņas vainīgums minētā noziedzīgā nodarījuma izdarīšanā pierādīts ārpus saprātīgām šaubām ar liecinieces [pers. C] liecībās, videonovērošanas kameru ierakstos un rakstveida pierādījumos norādītajām ziņām.
Izvērtējusi viesu nama videonovērošanas kameru ierakstus, tiesa secinājusi, ka no brīža, kad [pers. B] izskrējis no viesu nama, līdz noslīkšanai pagāja aptuveni 14 minūtes, savukārt līdz viņa atrašanas brīdim – gandrīz 30 minūtes. 
Apelācijas instances tiesa atzinusi par nepamatotu apsūdzētās norādīto, ka viņa nevarēja paredzēt savas bezdarbības kaitīgās sekas tādēļ, ka paļāvās, ka [pers. B] neprot atvērt durvis un patstāvīgi pieņemt lēmumus, līdz ar to kā ik vakaru, skatoties televizoru, iemigs. 
Tiesa konstatējusi, ka apsūdzētajai vajadzēja un viņa varēja kaitīgās sekas paredzēt, jo: 1) apsūdzētā bija panākusi būtisku progresu [pers. B] attīstībā; 2) pamatskolas izziņā bija vērsta uzmanība uz  [pers. B] spontānas uzvedības iespējamību; 3) pašvaldībā iepriekš bija fiksēts gadījums, kad apsūdzētā nebija nodrošinājusi [pers. B] uzraudzību, kā rezultātā viņš viens atradās uz ielas, un šis fakts apsūdzētajai bija zināms; 4) negadījuma dienā viņš bija izrādījis pastiprinātu interesi par dīķi, kas atradās viesu mājas tiešā tuvumā; 5) lai arī viesu nama ārdurvis bija smagas, pastāvēja iespēja, ka tās varētu atvērt cita persona, tajā skaitā bērni. 
Ievērojot minēto, tiesa secinājusi, ka apsūdzētajai bija jāapzinās, ka bērna prasmes ir mainīgas ar tendenci uzlaboties, tāpēc, jo īpaši ņemot vērā, ka [pers. B] pats varēja brīvi pārvietoties, viņa nedrīkstēja paļauties, ka viņš kā ik vakaru aizmigs. Minētie apstākļi bija pamats veikt papildu piesardzības pasākumus, piemēram, aizslēgt ārdurvis, ko viņa neizdarīja.
Senāts atzīst, ka kasācijas sūdzības argumenti šajā daļā ir pamatoti ar apsūdzētās subjektīvo viedokli par lietā esošo pierādījumu vērtējumu, faktiski pauž sūdzības iesniedzējas neapmierinātību ar tiem secinājumiem, kādus izdarījusi apelācijas instances tiesa, izvērtējot lietā esošos pierādījumus, un ir vērsti uz to, lai panāktu apelācijas instances tiesas nolēmuma atcelšanu nevis juridisku, bet faktisku iemeslu dēļ, kas ir pretrunā ar Kriminālprocesa likuma 569. panta pirmo daļu.
Minētais ir pamats atteikumam ierosināt kasācijas tiesvedību šajā daļā saskaņā ar Kriminālprocesa likuma 573.1 panta pirmo daļu.
Saskaņā ar Kriminālprocesa likuma 573.1 panta otrās daļas 2. punktu tiesa var atteikties ierosināt kasācijas tiesvedību, ja, izvērtējot kasācijas sūdzībā vai protestā minētos argumentus, nerodas šaubas par pārsūdzētā nolēmuma tiesiskumu un izskatāmajai lietai nav būtiskas nozīmes judikatūras veidošanā.
Senātam nerodas šaubas par pārsūdzētā nolēmuma tiesiskumu daļā par to, ka tiesas konstatētie faktiskie apstākļi atbilst noziedzīgai nevērībai. 
Noziedzīgas nevērības gadījumā ar iespēju paredzēt kaitīgās sekas nav saprotama jebkura abstrakta vai teorētiska iespējamība. Pretējā gadījumā noziedzīga nevērība nebūtu nošķirama no Krimināllikuma 10. panta ceturtajā daļā paredzētās situācijas, par kuru kriminālatbildība nav paredzēta, proti, gadījuma, kad persona neparedzēja, tai nevajadzēja un tā nevarēja paredzēt savas darbības vai bezdarbības kaitīgo seku iestāšanās iespēju. Tādēļ noziedzīgai nevērībai jākonstatē konkrēti apstākļi, kas personai deva dibinātu pamatu paredzēt kaitīgo seku iestāšanās iespēju. Proti, sekām jābūt nevis tikai teorētiski, bet saprātīgi paredzamām.
Apelācijas instances tiesa šādus apstākļus ir konstatējusi. Proti, tiesa seku paredzēšanas pienākumu nav pamatojusi tikai ar letālo rezultātu, bet gan ar apstākļu kopumu, kas radīja kaitīgo seku iestāšanās risku – bērna nepārtrauktas uzraudzības nepieciešamību, svešu vidi, ūdenstilpes tuvumu un bērna interesi par to, kā arī viņa spēju attīstību. Šie apstākļi deva pietiekamu pamatu secinājumam, ka apsūdzētajai, lai arī viņa kaitīgās sekas faktiski neparedzēja, konkrētajos apstākļos tās vajadzēja un viņa varēja paredzēt. Līdz ar to Senātam nav pamata uzskatīt, ka apelācijas instances tiesa, vērtējot Krimināllikuma 10. panta trešajā daļā ietvertās pazīmes „vajadzēja paredzēt” saturu, būtu attiecinājusi uz šo pazīmi tādu paredzēšanas standartu, kas faktiski nozīmētu pienākumu paredzēt jebkuru teorētiski iespējamu notikumu attīstības gaitu neatkarīgi no konkrētajiem lietas apstākļiem.
Senāts nekonstatē pretrunu starp Valsts probācijas dienesta atzinumu un spriedumā izdarīto secinājumu par apsūdzētās vainīgumu, jo šajā atzinumā apsūdzētā raksturota vispārīgi, savukārt noziedzīga nevērība ir vērtējama konkrētās situācijas apstākļos. Noziedzīgiem nodarījumiem aiz neuzmanības parasti ir raksturīgi, ka kaitīgās sekas rodas nevis personības noturīgas ievirzes, bet konkrētās situācijas kļūdaina novērtējuma dēļ. Tādēļ tas, ka apsūdzētajai kopumā nepiemīt būtiskas uzvedības vai domāšanas kļūdas un viņas rīcībai bijis gadījuma raksturs, neizslēdz to, ka konkrētajā situācijā viņa kļūdaini novērtēja pastāvošos riskus un tādējādi pieļāva noziedzīgu nevērību. 
Senātam nerodas šaubas par pārsūdzētā nolēmuma tiesiskumu arī daļā par apsūdzētās atzīšanu par nevainīgu pēc Krimināllikuma 174. panta otrās daļas.
Senāts konstatē, ka apsūdzība pēc Krimināllikuma 174. panta otrās daļas balstīta tajos pašos faktiskajos apstākļos kā apsūdzība pēc Krimināllikuma 123. panta pirmās daļas.
Apelācijas instances tiesa atzinusi, ka Krimināllikuma 174. panta otrajā daļā paredzētais noziedzīgais nodarījums ir tīšs, tomēr lietā esošie pierādījumi neapstiprina apsūdzētās tīšu vainas formu.
Pretēji prokurora kasācijas protestā norādītajam uzraudzības pienākuma nepildīšana, ja nav nodoma nodarīt kaitējumu mazgadīgajam, pati par sevi nav nedz apzināta vardarbība, nedz apzināta cietsirdīga apiešanās ar mazgadīgo.
Protestā paustais viedoklis faktiski nozīmē, ka vienām un tām pašām sekām – bērna nāvei – vienlaikus tiek piedēvētas divas savstarpēji izslēdzošas vainas formas: neuzmanība pēc Krimināllikuma 123. panta pirmās daļas un nodoms pēc Krimināllikuma 174. panta otrās daļas. Šāda vainas formu konstrukcija krimināltiesībās ir acīmredzami aplama. Vienas un tās pašas sekas nevar vienlaikus būt radītas gan tīši, gan aiz neuzmanības.
Ievērojot minēto, Senātam šajā daļā nerodas šaubas par pārsūdzētā nolēmuma tiesiskumu un izskatāmajai lietai nav būtiskas nozīmes judikatūras veidošanā.
Minētais ir pamats atteikumam ierosināt kasācijas tiesvedību šajā daļā saskaņā ar Kriminālprocesa likuma 573.1 panta otrās daļas 2. punktu.
Pamatojoties uz Kriminālprocesa likuma 573. panta trešo un piekto daļu, 573.1 panta pirmo daļu un otrās daļas 2. punktu, Senāts

nolēma

atteikt ierosināt kasācijas tiesvedību.

Lēmums nav pārsūdzams.

